Diari Oficial de la Generalitat Valenciana


Sumari del DOGV 3433, del 12-02-1999 (1999/400)

RESOLUCIÓ de 14 de gener de 1999, del Rectorat de la Universitat de València, per la qual es convoquen proves selectives del grup B, torn lliure, sector d'administració especial d'aquesta universitat.
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3433

Data del DOGV
:   12-02-1999

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1999/400


Data del document
:   14-01-1999

Organisme emissor
:   Universitat de València

Tipus de document
:   Resolució

Descriptors 

:   * universitat
    * concurs administratiu
    * arqueologia

RESOLUCIÓ de 14 de gener de 1999, del Rectorat de la Universitat de València, per la qual es convoquen proves selectives del grup B, torn lliure, sector d'administració especial d'aquesta universitat. [1999/X400]
  
El Rectorat de la Universitat de València, fent ús de les competències que li confereix l'article 18 en relació amb el 3.2 de la Llei de reforma universitària i segons el que estableix l'article 199 del seus Estatuts, acorda convocar proves d'accés al grup B, tècnic mitjà de Conservació del Patrimoni, sector d'Administració Especial de la Universitat de València, d'acord amb les següents
  
Bases
  
1. Normes generals
  
1.1 Aquesta convocatòria té per objecte la selecció de personal per cobrir 1 vacant del grup B, sector d'Administració Especial, tècnic mitjà de Conservació del Patrimoni, torn lliure, mitjançant el sistema d'oposició.
  
1.2 Segons el que preveu l'article 49 de la Llei de Reforma Universitària, la realització d'aquestes proves selectives, s'ajustarà al que preveu la legislació vigent per a la Funció Pública de la Generalitat Valenciana i la normativa específica universitària recollida en els Estatuts de la Universitat i a les normes establertes en aquesta convocatòria.
  
1.3 El procés selectiu està constituït per oposició i l'integraran les proves, valoracions, puntuacions i matèries que figuren en els annexes I i II d'aquesta convocatòria.
  
1.4 L'adjudicació de les places als aspirants que superen aquest procés selectiu s'efectuarà d'acord amb la puntuació obtinguda per aquests en l'oposició.
  
2. Condicions generals dels aspirants
  
2.1 Per ser admès a aquestes proves els aspirants hauran de tenir els requisits següents:
  
a) Tenir nacionalitat espanyola, o d'acord amb el que estableix la Llei 17/1993, de 23 de desembre (BOE de 24 de desembre de 1993), sobre accés a determinats sectors de la funció pública dels nacionals dels altres estats membres de la Unió Europea, tenir la nacionalitat d'un país membre o ser de qualsevol d'aquells estats als que, en virtut de tractats internacionals establerts per la Unió Europea i ratificats per Espanya, siga d'aplicació la lliure circulació de treballadors, en els termes en què aquesta es troba definida en el tractat constitutiu de la Unió Europea.
  
b) Haver complit 18 anys.
  
c) Estar en possessió del títol de diplomat o equivalent, o estar en condicions d'obtenir-lo abans que finalitze el termini de presentació de sol·licituds.
  
d) Tenir la capacitat física i psíquica necessària per desplegar les funcions de les vacants oferides.
  
e) No estar inhabilitat penalment per a l'exercici de funcions públiques.
  
f) No haver estat separat mitjançant expedient disciplinari de qualsevol administració o ocupació pública.
  
2.2 Les condicions a què es refereix l'apartat anterior per ser admès a les proves, s'hauran de tenir en el moment de finalització del termini de presentació d'instàncies i mantenir-les al llarg de tot el procés selectiu fins al moment de la presa de possessió.
  
3. Sol·licituds
  
3.1 Els qui vulguen prendre part en aquestes proves selectives hauran de fer-ho constar en la instància que se'ls facilitarà gratuïtament al Servei de Recursos Humans (PAS) d'aquesta Universitat, al carrer Antiga Senda de Senent, núm. 11, 1r pis, de València.
  
3.2 Les sol·licituds s'adreçaran al rector de la Universitat de València. El termini de presentació d'aquestes sol·licituds serà de 20 dies hàbils, comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana (DOGV). Es presentaran en qualsevol de les oficines del Banc Mapfre que figuren esmentades en l'annex III d'aquesta convocatòria. Així mateix es podran presentar en la forma prevista en l'article 38.4 de la Llei 30/1992, de 26 de novembre, de Règim Jurídic de les Administracions públiques i del Procediment Administratiu Comú.
  
3.3 Els drets d'examen seran de 3.000 pessetes, que s'ingressaran en el compte corrent "Drets d'examen. Universitat de València", núm. 186-2535-80-5312156378, o per mitjà de transferència a l'esmentat compte.
  
En el primer cas, en la sol·licitud haurà de figurar el segell de l'esmentada entitat bancària i en el cas d'haver fet el pagament per mitjà de transferència, la còpia del resguard corresponent haurà d'adjuntar-se a la sol·licitud.
  
L'omissió de l'acreditació del pagament determinarà l'exclusió de l'aspirant.
  
En cas que s'empre la forma de presentació establerta en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la sol·licitud haurà d'anar acompanyada de la còpia del resguard acreditatiu d'haver fet la transferència.
  
3.4 Els aspirants amb discapacitació podran sol·licitar mesures d'adaptació per a la realització de l'exercici (apartats 25, 26 i 27 de la sol·licitud). En aquests casos hauran de presentar juntament amb la sol·licitud la certificació del grau de discapacitació efectuada per l'òrgan competent.
  
3.5 Si la convocatòria preveu la realització de proves d'idiomes, l'aspirant haurà de fer constar la seua opció en els apartats 30 i 31 de l'imprès de sol·licitud. Si no ho fa així, s'entendrà que renuncia a efectuar aquestes proves, sempre que siguen voluntàries i de mèrit.
  
3.6 A la sol·licitud s'haurà d'adjuntar una fotocòpia del DNI.
  
3.7 Els errors materials o de fet que poguessen advertir-se es corregiran en qualsevol moment, d'ofici o a instància de l'interessat.
  
4. Admissió d'aspirants
  
4.1 Finalitzat el termini de presentació d'instàncies, després de la verificació prèvia del compliment de tots els requisits de participació assenyalats en aquesta convocatòria, així com el pagament dels drets d'examen, el rector dictarà una resolució que es publicarà en el Diari Oficial de la Generalitat Valenciana (DOGV) i que contindrà la relació provisional d'admesos i exclosos a la realització de les proves.
  
4.2 Els aspirants exclosos podran, en el termini de 10 dies hàbils, comptats a partir de l'endemà de la publicació de la llista provisional d'admesos i exclosos, d'acord amb l'article 71 de la Llei 30/1992, de 26 de novembre, subsanar el defecte que haja motivat la seua exclusió o fer les al·legacions que consideren oportunes.
  
4.3 Transcorregut el termini de 10 dies, reparats els defectes, si escaigués, i vistes les al·legacions que corresponguen, es dictarà una resolució que es publicarà en el DOGV i que contindrà la relació definitiva d'admesos i exclosos i la data, el lloc i l'hora de la realització del primer exercici.
  
4.4 Serà causa d'exclusió, a més de les assenyalades en altres apartats d'aquestes bases:
  
L'omissió de la signatura en la sol·licitud
  
No adjuntar-hi la fotocòpia del DNI
  
4.5 Serà causa d'exclusió de l'exercici de mèrits:
  
No especificar l'opció d'idioma per a la realització de l'exercici.
  
5. Desenvolupament de les proves selectives
  
5.1 Els exercicis tindran lloc a les dependències de la Universitat de València. El primer exercici es farà al lloc, data i hora que s'establesca en la resolució del Rectorat d'aquesta Universitat, per la qual s'aprove la relació definitiva d'admesos i exclosos a la realització de les proves objecte d'aquesta convocatòria.
  
5.2 L'ordre d'actuació dels opositors, si escau, s'iniciarà per sorteig efectuat per la Universitat de València.
  
5.3 Els aspirants es convocaran per a cada exercici en crida única, i s'exclourà d'aquestes proves els qui no compareguen, tret dels casos de força major, degudament justificats i lliurement valorats pel tribunal.
  
5.4 En cada exercici, els aspirants hauran d'acreditar la seua personalitat exclusivament mitjançant la presentació del DNI, del passaport o del permís de conduir, juntament amb l'exemplar per a l'interessat de l'imprès de sol·licitud d'admissió a les proves.
  
El fet que algun aspirant no complesca aquest requisit en determinarà l'exclusió de la realització de les proves.
  
En cap cas seran vàlides les còpies o fotocòpies compulsades d'aquests documents.
  
Els membres del tribunal i el seu personal col·laborador no permetran l'accés a les sales on es facen els exercicis a aquelles persones que no complesquen els anteriors requisits, ni d'aquelles que compareguen una vegada conclosa la crida dels aspirants convocats.
  
5.5 Al finalitzar cadascuna de les proves, l'anunci de la realització de la prova següent, el tribunal la farà pública al local en què s'haja fet aquesta prova, així com també a la Gerència d'aquesta Universitat, amb una antelació mínima de 48 hores.
  
5.6 En qualsevol moment del procés selectiu, si el tribunal tingués coneixement que algun dels aspirants no posseeix la totalitat dels requisits exigits per aquesta convocatòria, després de l'audiència prèvia a l'interessat, se l'exclourà, i li comunicaran així mateix la inexactitud o les falsedats manifestades per l'aspirant en la sol·licitud d'admissió a les proves selectives, als efectes procedents.
  
6. Publicitat de les llistes
  
6.1 Després de la realització de cadascuna de les proves, el tribunal farà pública, mitjançant anunci als locals on s'hagen fet, a la Gerència d'aquesta Universitat i en la pàgina web del Servei de Recursos Humans (PAS), l'adreça del qual és http://www.uv.es/~pas, la llista d'aspirants que les hagen superades.
  
6.2 Una vegada finalitzades totes les proves que integren l'oposició, el tribunal farà pública, a la Gerència de la Universitat i als locals on es facen les proves i en la pàgina web del Servei de Recursos Humans (PAS), l'adreça del qual és http://www.uv.es/~pas, la llista amb la puntuació final obtinguda i que constituirà la llista definitiva, per ordre de puntuació, dels aspirants que han superat aquestes proves de selecció i que necessàriament haurà d'interrompre's quan el nombre d'aprovats coincidesca amb el nombre de vacants convocades.
  
6.3 Finalitzat el procés de selecció, el rector per mitjà d'una resolució farà públiques en el DOGV les llistes definitives d'aprovats.
  
7. Coneixements de valencià
  
7.1 Els qui superen les proves selectives acreditaran el coneixement de valencià, mitjançant la presentació de certificats, diplomes o títols que hagen estat expedits o degudament homologats pel Servei de Normalització Lingüística.
  
7.2 Els qui no complesquen el requisit anterior, es comprometran a fer els oportuns cursos de formació i perfeccionament que s'organitzen a aquest efecte per a adquirir en el termini d'un any, o en el temps que permeta la programació del Servei de Normalització Lingüística, el nivell mitjà de coneixements de la llengua.
  
8. Presentació de documents
  
8.1 En el termini de 20 dies hàbils, comptadors des de l'endemà al de la publicació en el DOGV de les relacions d'aprovats, els aspirants proposats hauran de presentar en el Servei de Recursos Humans (PAS) d'aquesta Universitat la documentació següent:
  
a) Certificat de naixement expedit pel registre civil corresponent o fotocòpia del DNI.
  
b) Fotocòpia compulsada del títol acadèmic exigible segons aquesta convocatòria.
  
c) Declaració de no haver estat separat mitjançant expedient disciplinari de qualsevol administració o càrrec públic, així com també de no estar inhabilitat penalment per a l'exercici de les funcions públiques.
  
d) Certificat mèdic acreditatiu de tenir la capacitat física i psíquica necessària per a l'exercici de les funcions dels llocs de treball oferits. A aquests efectes, els reconeixements es faran per mitjà dels serveis mèdics concertats per la Universitat de València.
  
e) Els aspirants amb discapacitat hauran d'aportar un certificat de l'òrgan competent de la comunitat autònoma sobre la capacitat per realitzar les tasques que corresponen als llocs de treball d'aquesta convocatòria.
  
8.2 Els aspirants que, tenint la condició de funcionaris de carrera o personal laboral fix d'aquesta Universitat, hagen concorregut a aquestes proves, estaran exempts de justificar documentalment les condicions generals que ja haguessen estat acreditades per nomenaments anteriors, però si que n'hauran d'acreditar la resta.
  
8.3 La manca de presentació de la documentació, dins del termini indicat (tret de casos de força major) o la falsedat de documents, donaran lloc a la invalidesa de les actuacions de l'aspirant i, respecte d'aquest, la nul·litat subsegüent dels actes del tribunal, sense perjudici de les responsabilitats en què l'aspirant hagués pogut incórrer.
  
9. Nomenament de funcionaris
  
Transcorregut el termini de presentació de la documentació, el rector dictarà una resolució, que es publicarà en el DOGV, per la qual nomenarà com a funcionaris de carrera les persones que hagen superat les proves de selecció, per ordre de puntuació.
  
10. Tribunal
  
10.1 El tribunal qualificador d'aquestes proves és el que figura en l'annex IV d'aquesta convocatòria. El nom de les persones que l'integren es farà públic en la mateixa resolució en què es publiquen les llistes definitives d'admesos i exclosos.
  
10.2 El tribunal podrà, sempre sota la seua direcció i control directe, nomenar col·laboradors, especialistes i ajudants.
  
10.3 Els membres del tribunal, així com també els col·laboradors, especialistes i ajudants hauran d'abstenir-se d'intervenir quan hi concórrega alguna de les circumstàncies previstes en els articles 28 i 29 de la Llei 30/ 1992, de 26 de novembre, de règim Jurídic de les Administracions Públiques i del Procediment Administratiu Comú, o si haguessen realitzat tasques de preparació d'aspirants a proves selectives al mateix cos i escala en els cinc anys anteriors a la publicació d'aquesta convocatòria.
  
El president podrà sol·licitar dels membres del tribunal una declaració expressa de no trobar-se sotmesos a les circumstàncies previstes en els articles susdits.
  
10.4 Després de la convocatòria prèvia del president es constituirà el tribunal amb l'assistència almenys de la majoria reglamentària del seus membres, titulars o suplents. En aquesta sessió el tribunal acordarà totes les decisions que corresponguen en ordre al correcte desenvolupament de les proves selectives.
  
Durant tot el procés selectiu, el tribunal resoldrà tots els dubtes que poguessen sorgir en aplicació d'aquestes normes, així com també el que s'haja de fer en els casos no prevists.
  
El procediment d'actuació del tribunal s'ajustarà en tot moment al que disposa la Llei 30/1992, de 26 de novembre, de Règim Jurídic de les Administracions Públiques i del procediment Administratiu Comú.
  
10.5 El tribunal adoptarà les mesures necessàries, de manera que els aspirants amb minusvalidesa gaudesquen de similars condicions per a la realització dels exercicis que la resta dels participants. En aquest sentit s'establirà, per a les persones que ho sol·liciten en la forma prevista en les bases 3.4, les adaptacions possibles en temps i mitjans per a la seua realització.
  
10.6 Als efectes de comunicacions i de la resta d'incidències, el tribunal tindrà la seua seu a la Gerència de la Universitat de València.
  
10.7 El tribunal que actue en aquestes proves tindrà la categoria que per a aquests casos determine la legislació vigent.
  
10.8 En cap cas el tribunal podrà aprovar ni declarar que han superat les proves selectives un nombre superior d'aspirants que el de places convocades. Qualsevol proposta d'aprovats que contravinga el que s'estableix serà nul·la de ple dret.
  
10.9 El president del tribunal adoptarà les mesures oportunes per garantir que els exercicis de la fase d'oposició es corregesquen sense que es conega la identitat dels aspirants.
  
11. Recursos
  
Contra aquesta resolució, cap la interposició de recurs en via contenciosa administrativa davant la Sala Contenciosa Administrativa del Tribunal Superior de Justícia de la Comunitat Valenciana, segons la competència establerta en l'article 10.1.j), en el termini de dos mesos previst en l'article 46 i sense la prèvia comunicació d'interposició d'aquest, a l'empara de la disposició derogatòria segona, tot això referit a la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 14 de gener de 1999.- Per delegació del rector (DOGV de 27 de maig de 1998), el vicerector d'Organització Administrativa: Lluís Guia i Marín.
  
Annex I
  
Sistema selectiu
  
El sistema selectiu serà el de oposició.
  
Oposició:
  
Constarà de quatre exercicis, els tres primers obligatoris i eliminatoris i el quart voluntari i de mèrits.
  
Primer exercici: obligatori i eliminatori. Consistirà en la resolució d'un test de respostes alternatives de les quals només una serà certa i que estarà basat en els temes que integren l'apartat de normativa general del programa que figura en l'annex II d'aquesta convocatòria.
  
Els errors penalitzaran de la forma següent:
  
 E
  
A - ----
  
d - 1
  
 N= ----- x 10
  
n
  
on:
  
N= nota resultant
  
A= nombre d'encerts
  
E= nombre d'errors
  
d= nombre d'opcions per a cada pregunta
  
n= nombre de preguntes
  
El nombre de preguntes i la durada d'aquest exercici la fixarà el tribunal atenent al contingut de la prova.
  
Segon exercici: obligatori i eliminatori. Consistirà en la redacció de dos temes, entre quatre elegits a l'atzar pel tribunal, de l'apartat II del temari específic del programa que figura en l'annex II d'aquesta convocatòria.
  
La durada d'aquest exercici serà com a mínim de dues hores i no podrà excedir de 4 a criteri del tribunal. Una vegada conclosa la prova, els exercicis s'introduiran en sobres tancats i restaran sota la custòdia del tribunal, el qual cridarà individualment els opositors per a la lectura pública dels temes que hagen desenvolupat. El lloc, data i hora d'aquesta lectura l'anunciarà el tribunal amb temps suficient.
  
Tercer exercici: obligatori i eliminatori. Consistirà en la resolució de dos supòsits pràctics basats en l'apartat II, temari específic del programa que figura en l'annex II d'aquesta convocatòria, a elegir entre tres proposats pel tribunal.
  
El temps de durada d'aquest exercici el fixarà al moment oportú el tribunal, atenint-se al contingut del mateix.
  
Quart exercici: voluntari i de mèrits. Constarà de tres parts:
  
Primera part: obligatòria. Tindrà per objecte valorar el coneixement de valencià dels aspirants.
  
El temps i el contingut de l'exercici els fixarà al moment oportú el tribunal.
  
Segona part: voluntària. Tindrà per objecte valorar el coneixement d'un o diversos dels idiomes següents: anglès, alemany, francès o italià, segons les opcions manifestades en l'imprès de sol·licitud.
  
El temps i el contingut de l'exercici els fixarà el tribunal al moment oportú.
  
Tercera part: obligatòria. Tindrà com a objecte la celebració d'una entrevista basada en l'organització de la Universitat i els seus serveis relacionats amb la cultura.
  
El lloc, data i hora de la celebració de la mateixa, els fixarà el tribunal amb la suficient antelació.
  
Valoració dels exercicis:
  
Primer exercici: es valorarà de 0 a 10 punts, i caldrà, per aprovar, haver obtingut almenys 5 punts. Per a poder ser qualificat, serà requisit obtenir al menys el 50% de les respostes correctes.
  
Segon exercici: es valorarà de 0 a 10 punts cadascun dels supòsits, i caldrà, per aprovar, obtenir almenys 10 punts i no haver obtingut un 0 en cap d'ells.
  
Tercer exercici: es valorarà de 0 a 10 punts cadascun dels supòsits, i caldrà, per aprovar, obtenir almenys 10 punts i no haver obtingut un 0 en cap d'ells.
  
La qualificació resultant dels exercicis eliminatoris estarà determinada per la suma de les puntuacions obtingudes en cadascun d'ells.
  
Tot seguit es configurarà una relació ordenada de major a menor puntuació i s'interromprà quan el nombre d'inclosos coincidesca amb el de vacants convocades.
  
En cas d'empat entre els aspirants inclosos en la relació, l'ordre s'establirà atenent a la puntuació del segon exercici; si persistís s'atendrà a l'obtinguda en el tercer, si continua persistint l'empat es tindrà en compte en primer lloc la puntuació del primer exercici i de continuar l'empat, es dirimirà per sorteig.
  
Només els inclosos en aquesta relació, podran fer l'exercici voluntari i de mèrits.
  
Quart exercici: es valorarà de la forma següent:
  
Primera part: de 0 a 5 punts.
  
Segona part: 0 a 4 punts (1 punt màxim per idioma elegit).
  
Tercera part: de 0 a 3 punts.
  
La puntuació final s'obtindrà sumant la puntuació del quart exercici als resultats obtinguts pels aspirants que figuren en les llistes de resultats definitius d'exercicis obligatoris.
  
La llista definitiva d'aprovats es compondrà, una vegada finalitzada la oposició, segons els criteris establerts en la base 6.2 de la convocatòria.
  
Annex II
  
I. Temari general
  
1. La Universitat com servei públic. La Llei de reforma universitària. L'autonomia universitària i els seus límits. Règim jurídic de les universitats públiques. El Consell d'Universitats.
  
2. La Universitat de València. Els Estatuts de la Universitat: Natura, fins i estructura. Òrgans de govern col·legiats i unipersonals.
  
3. Els estudis universitaris. Primer, segon i tercer cicle d'estudis universitaris: normatives i permanència. Plans d'estudi. Les ajudes a l'estudi, programacions estatals i autonòmiques.
  
4. La investigació en la Universitat. Foment i coordinació general de la investigació cientificotècnica: Pla Nacional d'Investigació i organismes públics d'investigació. Conveni, contractes i projectes d'investigació. L'OTRI.
  
5. La Constitució espanyola de 1978. La seua estructura i el seu contingut. Drets i deures fonamentals, la seua garantia i la suspensió. La Corona. El Defensor del Poble. La Reforma de la Constitució.
  
6. El poder legislatiu. Les Corts Generals. El Congrés dels Diputats i el Senat. Procediment d'elaboració i aprovació de lleis. Els tractats internacionals.
  
7. El poder executiu. El govern i l'administració. Funcions i potestats. El president del govern. La responsabilitat de l'executiu davant del legislatiu.
  
8. El poder judicial. El principi d'unitat jurisdiccional. El Consell General del Poder Judicial. El Tribunal Constitucional. El Tribunal Suprem. L'organització judicial espanyola.
  
9. La Comunitat Autònoma Valenciana. L'Estatut d'Autonomia. Les institucions: les Corts Valencianes, el president, el Consell.
  
10. La Unió Europea. Les seues institucions: el Consell, el Parlament, la Comissió, el Tribunal de Justícia. El dret comunitari i el dret propi dels estats membres.
  
11. El dret administratiu. Les fonts del dret administratiu: la seua jerarquia. La Constitució. La llei. Disposicions normatives amb força de llei. El reglament.
  
12. L'acte administratiu. Concepte, classes i elements. La motivació i la notificació. L'executorietat. Nul·litat i anul·labilitat. Els actes presumptes.
  
13. El procediment administratiu. Concepte i importància com a garantia dels administrats. Fases del procediment: iniciació, ordenació, instrucció, terminació.
  
14. Els recursos administratius. Les reclamacions en via administrativa. Els interessats. Classes de recursos en via administrativa. El procediment.
  
15. Els ciutadans i l'administració. Els drets dels ciutadans davant l'administració. Els serveis d'informació. Reclamacions. Queixes i peticions.
  
16. Els contractes administratius. Concepte i classes. Estudi dels seus elements. El seu compliment. La revisió de preus i altres alteracions contractuals. Incompliment dels contractes administratius.
  
17. El pressupost. Concepte i classes. El cicle pressupostari. Anul·lació de romanents. Incorporació de crèdits. Crèdits extraordinaris. Bestretes de tresoreria. Crèdits ampliables. Transferència de crèdits. Ordenació de la despesa i del pagament: òrgans que hi intervenen, fases i documents comptables. Liquidació i tancament de l'exercici. Especial referència al pressupost de la Universitat de València.
  
18. El control. Control de la despesa. Especial referència al control de legalitat. La Sindicatura de Comptes de la Generalitat Valenciana. Les auditories externes.
  
19. El personal al servei de l'administració pública (1). Natura jurídica de la relació funcionarial. L'estatut bàsic dels funcionaris públics. La Llei de la funció pública de la Generalitat Valenciana: adquisició i pèrdua de la condició funcionarial. Situacions administratives dels funcionaris públics.
  
20. El personal al servei de l'administració pública (2). Drets i deures. Accés, promoció i carrera administrativa. Provisió de llocs de treball. Règim retributiu. Especial referència al personal funcionari d'administració i serveis de la Universitat de València.
  
21. El personal al servei de l'administració pública (3). El personal docent i investigador de les universitats públiques: règim del professorat universitari, accés, selecció i classes de professorat. Règim retributiu del professorat universitari.
  
22. El personal al servei de l'administració pública (4). El personal laboral. Règim jurídic. El conveni col·lectiu de les universitats públiques de la Comunitat Valenciana: àmbit d'aplicació, condicions de treball, tipus de contractació, retribucions.
  
23. Les incompatibilitats del personal al servei de l'administració pública. La Llei d'incompatibilitats: àmbit d'aplicació, característiques i contingut. Les incompatibilitats del personal funcionari i laboral d'administració i serveis. Les incompatibilitats del personal docent i investigador.
  
24. Els drets col·lectius dels funcionaris públics. La llibertat sindical en la Constitució espanyola de 1978. El dret a la sindicació dels funcionaris públics. La negociació de les condicions de treball. Els òrgans de representació sindical.
  
25. La salut laboral. La prevenció dels riscs laborals. Normativa legal aplicable. El Comitè de Salut Laboral. La formació del personal en funció de la prevenció de riscs. Avaluació de riscs.
  
II. Temari específic
  
1. Concepte de patrimoni cultural. Patrimoni cultural universitari: Evolució històrica del concepte. Patrimonialització del llegat material històric. Conservació i ús del patrimoni cultural. Identitat i singularitats del patrimoni cultural universitari.
  
2. Valor i ús del patrimoni cultural: El valor d'ús. El valor formal. El valor simbolicosignificatiu. El valor històric. El valor del patrimoni com a recurs.
  
3. Instruments de protecció del patrimoni cultural; inventaris i catàlegs: Sistemes de catalogació i inventari en el marc dels béns culturals.
  
4. La conservació del patrimoni cultural; funcions i competències:
  
Documentació de les col·leccions. Sistemes d'inventari i catalogació. Conservació preventiva. Projectes de restauració. Manipulació d'obres d'art. Sistemes d'emmagatzemament embalatge. Planificació i disseny d'exposicions. Acció cultural i educativa.
  
5. La gestió del patrimoni cultural; planificació, projectes i comunicació: La gestió aplicada a l'àmbit del patrimoni cultural. Models teòrics de planificació en la gestió del patrimoni cultural. Gestió de projectes sobre patrimoni cultural. El procés de comunicació.
  
6. Història de la restauració i de la conservació dels béns culturals: Conservació i restauració en l'antiguitat clàssica. Conservació i restauració en l'edat mitjana. Conservació i restauració en el Renaixement. Conservació i restauració en el Barroc. Segle XVIII: el pensament il·lustrat i el sentiment de patrimoni cultural col·lectiu. Segle XIX: Romanticisme i revolució industrial. Segle XX.
  
7. Legislació espanyola sobre patrimoni cultural; antecedents i situació actual: Evolució històrica de les mesures proteccionistes. Bases i trets de l'ordenació jurídica del patrimoni cultural espanyol. Normativa estatal vigent: Llei 16/1985, de 25 de juny (LPHE). El dret a l'accés als béns culturals. Contingut de l'acció pública de tutela: tècniques jurídiques d'intervenció.
  
8. La protecció legal dels béns culturals; instruments jurídics: Determinació i extensió del terme patrimoni cultural. Categories de béns culturals: béns d'interès cultural (BIC) i béns inventariats (inventari general). Mesures proteccionistes o règim de limitacions legals. Mesures de foment o estímul dels béns culturals. Exportació de béns culturals. Transmissió o alienació de béns culturals. Òrgans consultius i assessors.
  
9. Normativa autonòmica en matèria de patrimoni cultural. Transferències i competències: Competències de l'administració central, de les comunitats autònomes i de l'administració local. Normatives autonòmiques. Evolució i comparació. Llei autonòmica del patrimoni cultural valencià.
  
10. Perfil professional de conservadors i restauradors; formació i competències: Evolució i construcció històrica de la professió a Europa. Formació del conservador-restaurador a Europa. Conservadors i restauradors en l'àmbit espanyol des del segle XVI fins a l'actualitat.
  
11. Estratègia per a la difusió del patrimoni cultural: Mesures de promoció de l'ús social del patrimoni. Criteris de difusió dels béns culturals. El binomi conservació/ús. El producte turisticocultural i la conservació dels béns culturals. Experiències estatals i internacionals. Internet i difusió del patrimoni cultural.
  
12. Organismes i documents per a la protecció i intervenció del patrimoni cultural en l'àmbit internacional, europeu i estatal: organismes i convencions internacionals per a la protecció i defensa del patrimoni cultural. Estratègies i instruments del Consell d'Europa per al treball sobre patrimoni. Textos normatius en l'àmbit internacional: UNESCO, Consell d'Europa i Unió Europea. Documents sobre la intervenció en béns culturals.
  
13. Criteris de restauració arquitectònica. Corpus teoricohistòric: Orígens conceptuals de la teoria de la restauració en la cultura europea fins a les primeres formulacions del segle XVIII. Restauro archeologico: primera teoria científica de restauració. Restauration stylistique: Viollet-le-Duc i el racionalisme romàntic francès. "Anti-restoration Movement" Jhon Ruskin, William Morris. Restauro Stórico: Luca Beltrami. Restauro moderno: Camilo Boito. Restauro Scientifico: Gustavo Giovannoni, Les Cartes d'Atenes (1931) i del Restauro Italiana (1931). Restauro crítico: Pane i Brandi; Cartes internacionals de restauració i conservació del patrimoni. Restauració integral i problemàtica actual.
  
14. Història i evolució del concepte de museu: Origen i evolució històrica del museu. Història del col·leccionisme: de la col·lecció al museu. Museu i societat actual. Museus i patrimoni cultural.
  
15. Tipologies museístiques; els museus universitaris: Especialització i funcionalitat dels museus. La classificació de l'ICOM. Administració, gestió i organització dels museus. Museus de la Comunitat Valenciana. Museus i universitats històriques.
  
16. Els espais expositius: Història dels espais expositius: Tipologies expositives i prototips arquitectònics històrics. La situació actual dels espais expositius. El museu com a eix del consum cultural. Arquitectura i museus.
  
17. El patrimoni cultural de les universitats històriques europees. Identitat i configuració del patrimoni cultural universitari. La Universitat de València: Història de les universitats. Béns culturals de les universitats històriques europees. Iconografia universitària. Universitats històriques i col·leccions patrimonials. Factors institucionals. Col·leccionisme privat i donacions. Museus universitaris. Arquitectura d'universitats històriques. Patrimoni cultural de la Universitat de València.
  
18. Identitat i configuració històrica del patrimoni cultural de la Universitat de València. Béns mobles i immobles: Configuració històrica del patrimoni immoble de la Universitat de València. Configuració històrica del patrimoni moble de la Universitat de València.
  
19. Història de la Universitat de València: Precedents: Els estudis medievals. La creació pontifícia i real. Renaixement i escolàstica. L'època del barroc: reorganització i decadència. La Il·lustració i reformes. Els anys liberals. La restauració i la Segona República. La Guerra Civil. El Franquisme. Democràcia i recuperació de l'autonomia universitària.
  
20. Arquitectura universitària. Arquitectura de la Universitat de València: Arquitectura de les universitats històriques. Tipologies arquitectòniques universitàries. Influència de l'arquitectura universitària en el desenvolupament i evolució de l'entorn urbà. Història de l'arquitectura universitària. Arquitectura de la Universitat de València des dels seus orígens (Estudi General) fins a l'actualitat (Campus dels Tarongers).
  
21. Patrimoni Cultural de la Universitat de València. Col·leccions de béns mobles: col·leccions pictòriques. Cartografia. Còdexs miniats. Orfebreria. Escultura. Camafeus i gemmes. Cartells i obra gràfica. Gravats. Col·lecció d'art contemporani. Béns mobles amb especial valor simbòlic i històric. Objectes emblemàtics.
  
22. Gestió i conservació del patrimoni cultural de la Universitat de València. Revisió, anàlisi i valoració: Revisió històrica de la gestió. Línies d'actuació. Inventari de patrimoni moble. Col·leccions. Programa de restauracions. Difusió: publicacions i exposicions sobre patrimoni. Sala d'Exposicions de la Universitat de València. Biennal Martínez Guerricabeitia. Cinc Segles. Projecte Thesaurus.
  
Annex III
  
Oficines Bancàries
  
Banc Mapfre - OP, c/ del general Elio, 2, 46912 València.
  
Banc Mapfre - El Grau, carrer de la Reina, 22, 46779 València.
  
Banc Mapfre - c/ de Guillem de Castro, 66, 46566 València.
  
Banc Mapfre - Pg. de l'Albereda, 35, 46756 València.
  
Banc Mapfre - Av. de Blasco Ibáñez, 2, 46150 Mislata.
  
Banc Mapfre - Av. del País Valencià, 106, 46136 Torrent.
  
Banc Mapfre - c/ de Benicanena, 55, 46728 Gandia.
  
Banc Mapfre - Av. del doctor Palos, 1, 46752 Sagunt.
  
Annex IV
  
Tribunal qualificador
  
Titular
  
President: el rector o persona que delegue.
  
Vocals: dos representants de la Universitat designats pel rector, d'igual o superior grup de titulació.
  
Un funcionari d'igual o superior grup, per sorteig entre el PAS de la Universitat.
  
Un funcionari d'una altra administració pública d'igual o superior grup, nomenat pel rector a proposta d'aquella.
  
Un membre de la Comissió de PAS del mateix grup que les vacants que s'han de cobrir i designat per aquesta.
  
Un membre de la Junta de Personal, amb veu i sense vot.
  
El més jove dels vocals amb veu i vot del tribunal, entre els pertanyents a la comunitat universitària, actuarà com a secretari/ària.
  
Tots els membres del tribunal amb veu i vot hauran de ser d'un grup igual o superior que les places objecte d'aquesta convocatòria.